**VR-sak 26/2018 (nytt saksframlegg)**

**Kjøp av konsulenttenester for å utarbeide eit forprosjekt i samband med hurtigbåtrute mellom Bergen og Ålesund**

I dag er det etablert hurtigbåtrute mellom Bergen og Selje. I samband med at Stadt skipstunnel no er inne på Nasjonal Transportplan (perioden 2018-23), ønskjer ein å sjå på moglegheita for utvide denne hurtigbåtruta nordover til Ålesund.

Fylkesutvala i dei tre fylka Hordaland, Sogn og Fjordane og Møre og Romsdal fatta i 2016 og 2018 intensjonsvedtak om utgreiing av ei slik rute på strekninga mellom Bergen og Ålesund. Vedtaket er knytt opp i mot bygginga av Stadt skipstunnel og inneber at kvart fylke løyver inntil kr 300.000,- for å få utført ei utgreiing rundt etablering av denne hurtigbåtruta, dei tre fylka har alle fatta likelydande vedtak. Gjenpart av protokoller av vedtak frå dei tre fylka følgjer vedlagt denne saka.

Hordaland fylkeskommune har utarbeidd framlegg til overordna kravspesifikasjon for å hente inn ekstern bistand for å få gjennomført ei utgreiing av hurtigbåtruta mellom Bergen og Ålesund. Oppdraget er tenkt lyst ut som ein anbodskonkurranse gjennom DOFFIN hausten 2018.

Av kravspesifikasjonen kjem det fram at utgreiinga skal innehalde følgjande:

* Vurdere marknadssegment for båtsambandet
* Vurdere reisegrunnlag og transportbehov for sambandet.
* Estimere passasjergrunnlag, både totalt og på dei ulike delstrekningane.
* Utarbeide framlegg til rutestruktur med reisetider og anløpsstader. Det skal leggjast vekt på god tilknyting til anna rutenett (båtruter, ferje og buss) og til passasjerpotensiale.
* På overordna nivå vurdere behov for tiltak på anløpsstader, både eksisterande og eventuelle nye stader. Det skal i denne samanheng sjåast på:
	+ Kaianlegg og teknisk infrastruktur inkludert energiforsyning
	+ Tiltak på land, som venteareal, overgang til anna kollektivtrafikk, parkering og eventuelle servicetilbod.
* Vurdere kapasitetsbehov for båtane som skal trafikkere sambandet.
* Utgreie kva framdriftsteknologi og fartsnivå som kan vere aktuell for eit slikt samband.
* På overordna nivå estimere inntektsgrunnlag og kostnader til drift og investering.

Administrasjonen ber Vestlandsrådet også leggje inn momenta lista opp under i kravspesifikasjonen:

* Alternative reisemåtar / konkurrerande transportmiddel
* Tilhøve til eksisterande kontraktar
* Miljøaspektet

**Forslag til vedtak:**

1. Vestlandrådet løyver inntil kr 900.000,- for å få gjennomført ei utgreiing av hurtigbåtruta mellom Bergen og Ålesund.
2. Oppdraget blir å lyse ut gjennom innkjøpsportalen DOFFIN i august 2018

Ottar Brage Guttelvik

fylkesrådmann

Vedlegg:

Hordaland fylkeskommune, sak og protokoll frå fylkesutvalet, datert 7. februar 2018

Sogn og Fjordane fylkeskommune, sak og protokoll frå fylkesutvalet, datert 23. november 2016

Møre og Romsdal fylkeskommune, sak og protokoll frå fylkesutvalet, datert 22. november 2016

Utkast til mandat/kravspesifikasjon utarbeid av Hordaland fylkeskommune, datert 11. mai 2018